Sveučilište u Zagrebu

Filozofski fakultet

Nikolina Ćosić, Frano Čirko, Mihaela Konjevod, Sara Semenski, Aleksandra Šarac

Projekt društveno korisnog učenja:

*Siguran frend uvijek je trend!*

Zagreb, 2017.

Ovaj rad izrađen je na Odsjeku za informacijske i komunikacijske znanosti pri Filozofskom fakultetu Sveučilišta u Zagrebu pod vodstvom dr. sc. Nives Mikelić Preradović, izv. prof. i predan je na natječaj za dodjelu Rektorove nagrade u akademskoj godini 2016./2017.

**Sadržaj rada**

**1.** **Uvod** 1

**2.** **Misija i vizija projekta** 1

**3.** **Opis projekta** 1

3.1. Mjesto i vrijeme izvedbe projekta 3

3.2. Razvojni ciljevi projekta 4

3.3. Pozadina projekta 5

3.4. Opći problem i potrebe 5

3.5. Specifični problem 5

3.6. Svrha/ciljevi projekta 6

3.7. Ciljne skupine 6

3.8. Koristi za ciljne skupine 6

3.9. Društveno korisno učenje 7

**4.** **Rezultati projekta** 9

**5.** **Popis izvršenih aktivnosti** 10

5.1. Prva faza projekta (F1) – organizacija projekta 10

5.2. Druga faza projekta (F2) – provođenje radionica 12

5.3. Treća faza projekta (F3) – završni dokumenti 13

**6.** **Zaključak** 15

Popis literature 18

**Sažetak** 20

**Summary** 21

# **Uvod**

Nositelj projekta *Siguran frend uvijek je trend!* je Odsjek za informacijske i komunikacijske znanosti Filozofskoga fakulteta Sveučilišta u Zagrebu. Članovi organizacijskog tima su Sara Semenski, voditeljica studentskog tima, Aleksandra Šarac, Frano Čirko, Mihaela Konjevod i Nikolina Ćosić.

Projekt je osmišljen pod mentorstvom dr. sc. Nives Mikelić Preradović, izv. prof. Radom na projektu studenti su unaprijedili znanja stečena na studiju informacijskih i komunikacijskih znanosti te su osmislili i proveli projekt društveno korisnog učenja koji je usko povezan s njihovim studijskim programom.

Partner u provođenju projekta, Osnovna škola Rapska, odnosno učiteljica informatike Mirena Maljković osigurala je prostor i računalnu opremu za provođenje projekta te uspješnu komunikaciju i suradnju s drugim nastavnicima škole i roditeljima učenika. Također, partner je nadzirao odvijanje projekta. S obzirom na uspješno ostvarenu suradnju, predstavnici partnerske institucije predložili su nastavak suradnje.

# **Misija i vizija projekta**

Misija projekta društveno korisnog učenja *Siguran frend uvijek je trend!* je održati učenicima edukativne radionice o zaštiti na Internetu te ih na njima zanimljiv i jasan način podučiti o sigurnosti na Internetu, s naglaskom na društvene mreže i odgovorno ponašanje na Internetu.

Vizija projekta *Siguran frend uvijek je trend!* je podizati svijest učenika, nastavnika i roditelja o sigurnosnim problemima i mogućnostima zaštite na Internetu.

# **Opis projekta**

Projekt pod nazivom*Siguran frend uvijek je trend!* jest projekt o zaštiti djece na Internetu. U organizaciji projekta *Siguran frend uvijek je trend!* studenti četvrte i pete godine Odsjeka za informacijske i komunikacijske znanosti pri Filozofskom fakultetu u Zagrebu, pridonijeli su usvojenim znanjima i kompetencijama tijekom prethodnih godina akademskog obrazovanja. U projekt su utkana znanja i vještine iz područja informacijskih i komunikacijskih tehnologija te pedagoške i metodičke kompetencije stečene na drugim studijskim grupama. Nakon uspostavljanja suradnje s Osnovnom školom Rapska, započele su pripreme materijala za održavanje radionica na temu sigurnosti na Internetu*.* Način realizacije projekta planiran je u skladu s radom i aktivnostima osnovne škole. Budući da u nastavnom planu i programu[[1]](#footnote-1) nije zastupljena tema o sigurnosti i zaštiti na Internetu, smatrali smo kako je važno održati radionice na tu temu.

S obzirom na činjenicu da je učenicima tehnologija bliska, upotrebu tehnologije u nastavi povezuju s igrom i zabavom što može pozitivno utjecati na interes i motivaciju učenika, na mogućnost koncentracije prilikom učenja kao i na rezultate učenja.[[2]](#footnote-2) Tehnologija je primjenjiva u svim školskim predmetima i učenicima treba pokazati kako koristiti tehnologiju u obrazovne svrhe. Želimo li slijediti trendove i učenicima ponuditi interaktivne sadržaje u nastavi, uz sve ostalo, učenike je potrebno naučiti odgovorno se ponašati na Internetu. “Upotrebu tehnologije danas u nastavi teško možemo izbjeći, ali o razmjerima i načinima njene upotrebe valja dobro razmisliti i postaviti dobro definirane ciljeve.”[[3]](#footnote-3) Također, “informacijsko-komunikacijska tehnologija ima potencijal za motiviranje osoba s poteškoćama učenju, omogućavajući pristup većem broju izvora, olakšavajući individualizaciju i upravljanje procesom učenja.”[[4]](#footnote-4)

Elektroničko zlostavljanje (eng. cyberbullying) definira se kao agresivno ponašanje elektroničkim putem protiv određene skupine ili pojedinca u više navrata i vremenom, online.[[5]](#footnote-5) Autori Snakenborg i dr. navode da među učenicima postoje dvije vrste elektroničkog zlostavljanja: izravno i neizravno. U slučaju izravnog elektroničkog zlostavljanja, poruke se prenose od zlostavljača do žrtve, a u slučaju neizravnog elektroničkog zlostavljanja, poticatelji navode druge da zlostavljaju žrtvu, a sve se događa korištenjem tehnologija 21. stoljeća, u odsutstvu nadzora roditelja.[[6]](#footnote-6) Nove tehnologije, Internet i pametni telefoni, pružaju nove mogućnosti za zlostavljače. Zlostavljanje korištenjem elektroničkih uređaja predstavlja ozbiljan problem u školama.[[7]](#footnote-7) Autori zaključuju da svi učenici moraju naučiti kako prikladno reagirati u slučaju da su izloženi elektorničkom nasilju, a potencijalni nasilnici moraju prepoznati da postoje ozbiljne posljedice povezane s takvim ponašanjem, uključujući mjere škole, ali i parnice i kazneni progon.[[8]](#footnote-8) Brojna su znanstvena istraživanja provedena u području upotrebe tehnologije i nasilja na Internetu među mladima, a pokazuje kako su studenti uključeni u projekt društveno korisnog učenja s ciljem prevencije vršnjačkog nasilja i cyberbullyinga u lokalnoj osnovnoj školi značajno utjecali na povećanje svijesti o vršnjačkom nasilju među učenicima.[[9]](#footnote-9) Studija autora Kite, Gable i Lawrence donosi procjenu znanja učenika osnovnih i srednjih škola o potencijalnim rizicima, prikladnoj upotrebi i njihovom ponašanju na internetskim i društvenim mrežama, osobito u vezi ponašanja koje mogu dovesti do cyber-bullyinga ili kontakt s mogućim internetskim grabežljivcima. Studija donosi anketu o poznavanju internetskog rizika i ponašanja kojom se ocjenjuje znanje studenata o sigurnosti na Internetu, društvenim medijima te internetskim zlostavljanjem.[[10]](#footnote-10)

Za potrebe našeg projekta, u suradnji s učiteljicom OŠ Rapska Mirenom Maljković izradili smo odgovarajuće materijale te smo u nastavi pokušali na što zanimljiviji način djeci prenijeti najvažnije informacije o zaštiti i predstavljanju na Internetu te ih upozoriti na opasnosti.

## 3.1. Mjesto i vrijeme izvedbe projekta

Projekt je proveden u OŠ Rapska. Prilično dobro opremljena informatička učionica bio je uvjet za provedbu projekta. Početak izvedbe projekta bio je 22. studenog 2016. godine, a završetak 15. prosinca 2016. godine. Projekt je trajao tijekom zimskog semestra ak. god. 2016./2017. Radionice s učenicima petih razreda održane su u dva tjedna. Također, održano je predavanje roditeljima na temu o zaštiti na Internetu u sklopu roditeljskog sastanka. Rad na projektu uključivao je i pripremu materijala prije radionica, te prikupljanje završne dokumentacije. Prosječan broj sati koji su članovi projekta tjedno posvetili izvršenju svih ciljeva jest 7,89h uključujući: pripremu materijala, dogovore, planiranje, izradu prezentacija, evaluaciju rezultata, izradu kvizova, radnih materijala, uručaka za roditelje, provođenje radionica te naposlijetku pisanje izvještaja.

Tijekom izrade projekta, svi članovi tima podjednako su sudjelovali u svim fazama projekta zbog iznimne zainteresiranosti za rad s učenicima i primjenu stečenih znanja i vještina.

Tablica 1., Radni sati provedeni na projektu

|  |
| --- |
| **Tablica ukupnih radnih sati provedenih na projektu** |
| **Ime** | I. faza projekta | II. faza projekta | III. faza projekta | **Ukupno sati** |
| **Sara Semenski** | 7 | 13 | 30 | **50** |
| **Aleksandra Šarac** | 8 | 10 | 32 | **50** |
| **Frano Čirko** | 8 | 11 | 31 | **50** |
| **Mihaela Konjevod** | 7 | 10 | 33 | **50** |
| **Nikolina Ćosić** | 7 | 13 | 30 | **50** |
| **UKUPNO** | **37** | **56** | **157** | **250** |

##

## 3.2. Razvojni ciljevi projekta

Projekt *Siguran frend uvijek je trend!* razvio se iz ideje grupe studenata Filozofskog fakulteta u Zagrebu. Studenti četvrte i pete godine Odsjeka za informacijske i komunikacijske znanosti dobili su zadatak osmisliti i provesti projekt u sklopu kolegija Društveno korisno učenje u informacijskim znanostima, pod mentorstvom profesorice Nives Mikelić Preradović. Svrha projekta bila je pronaći određenu društvenu potrebu i odgovoriti na nju osmišljavanjem i provedbom odgovarajućeg projekta. Cilj projekta je primjena znanja stečenog tijekom studija, ali i unaprijeđenje i stjecanje novih znanja kroz društveno korisno učenje.

## 3.3. Pozadina projekta

Od pet studenata, dvije su studentice na smjeru Informatologije, dvoje studenata na smjeru Informatika (nastavnički smjer), a jedna studentica je na smjeru Bibliotekarstvo. Nakon razgovora s učiteljicom informatike Mirenom Maljković definirali smo potrebu osnovnoškolaca za realizacijom projekata usmjerenog ka sigurnom ponašanju na Internetu. Uspješno je dogovorena suradnja, a studenti su uz pomoć učiteljice Maljković započeli planiranje i realizaciju projekta.

## 3.4. Opći problem i potrebe

Najprije smo se susreli s problemom poticanja učenika na sudjelovanje u radionicama na zadanu temu, ali i s motiviranjem učenika s obzirom na to im je u toj dobi osobito teško održati pozornost u nastavi. Promjenom klasičnog frontalnog oblika nastave u rad u grupama te interaktivni oblik nastave, uspjeli smo učenike motivirati za rad i učenje. Tijekom provođenja radionica zainteresiranost učenika je rasla te su mnogi htjeli da se projekt nastavi i nakon njegovog završetka.

Potreba za odgovarajućom lokacijom i uvjetima održavanja radionice riješena je tako što je predviđeno mjesto održavanja radionice za vrijeme nastavnog sata iz informatike u učionici s dovoljno računala za samostalni rad učenika. Lokacija održavanja radionica dogovorena je u suradnji s partnerom OŠ Rapska. Ovakav projekt može se prilagoditi potrebama i drugih osnovnih škola.

## 3.5. Specifični problem

Specifični problem s kojim smo se susreli jest činjenica da djeca mlađa od 13 godina prema pravilima društvene mreže Facebook ne smiju imati vlastiti profil, što nam nije bila namjera niti poticati. Odlučili smo se fokusirati na društvene mreže općenito i njihove opće karakteristike. Sve ostalo išlo je po planu projekta. OŠ Rapska imala je dovoljan broj računala za neometano provođenje isplaniranih radionica. Učenici su imali predznanje o temama radionica tako da su radionice bile interaktivne kao što je i planirano. Smatramo da su tijekom radionica učenici proširili svoje znanje i naučili nešto novo iz područja zaštite na Internetu.

## 3.6. Svrha/ciljevi projekta

Ciljeve projekta definirali smo prema *SMART* metodi: specifični, mjerljivi, ostvarivi, realistički i relevantni te vremenski ograničeni ciljevi.

**Specifični**: edukacija osnovnoškolaca i njihovih roditelja o sigurnosti na Internetu s naglaskom na društvene mreže i odgovorno ponašanje na Internetu. Prenošenje vlastitih iskustava vezanih uz sigurnost na Internetu kako bi se učenici više zainteresirali za radionice te kako bi podignuli svijest o važnosti ove teme.

**Mjerljivi**: upitnik prije i poslije radionica koji će pokazati koliko su radionice potrebne i korisne učenicima.

**Ostvarivi:** svrha radionica je podizanje svijesti učenika i roditelja o važnosti odgovornog ponašanja na Internetu.

**Realistički i relevantni**: s obzirom na to da sigurnost na Internetu nije dio plana i programa nastavnog predmeta Informatike te da postoji sve više opasnosti od nasilja na internetu, naše radionice dat će učenicima važne informacije o pravilima odgovornog ponašanja na Internetu.

**Vremenski ograničeni**: projekt će se provoditi u zimskom semestru ak. godine 2016./2017. Svi postavljeni ciljevi bit će realizirani do kraja ovog semestra.

**Sekundarni cilj** ovog projekta bio je unaprijediti znanja i vještine članova tima u radu s učenicima osnovne škole, steći iskustvo u primjeni znanja i vještina pri provedbi projekta (pri korištenju različitih programa i alata za prenošenje vlastitog znanja učenicima), kao i stjecanje iskustva rada na stvarnom projektu.

## 3.7. Ciljne skupine

Ciljana skupina su učenici petih razreda (5.a i 5.b) OŠ Rapska te njihovi roditelji. S obzirom na dob, učenici 5. razreda predstavljaju kritičnu skupinu zbog toga što tek počinju koristiti društvene mreže. Roditelji djece te dobi ciljna su skupina jer su odgovorni za ponašanje malodobne djece. Roditelji koji nisu vješti u korištenju Interneta, također su kritična skupina.

## 3.8. Koristi za ciljne skupine

Koristi za ciljne skupine su brojne. Primarni cilj bio je upoznati učenike s načelima sigurnog ponašanja na Internetu, osobnim predstavljanjem te zaštitom na Internetu. Također, cilj je bio proširiti njihova postojeća znanja o sigurnosti na Internetu te ih naučiti kako se odgovorno ponašati u online okruženju, posebice na društvenim mrežama.

Na radionicama smo nova znanja učenicima prenosili na zanimljiv i zabavan način, gdje smo nastojali najprije približiti se učenicima i podići njihovu svijest o važnosti odgovornog ponašanja na Internetu. Uz to, cilj projekta bio je svakako potaknuti i roditelje na promišljanje o ovoj temi, na povećanje nadzora djece prilikom korištenja Interneta te ih uputiti na korisne i edukativne stranice i sadržaje na Internetu za djecu.

## 3.9. Društveno korisno učenje

“Društveno korisno učenje (DKU, eng. Service Learning) je nastavna metoda koja povezuje akademsku eskpertizu s društvenim potrebama radi produbljivanja procesa učenja, razvoja dugoročnih rješenja konkretnih problema u zajednici te s ciljem stvaranja novog znanja i izgradnje društva znanja.”[[11]](#footnote-11) Ovu nastavnu metodu primjenjivali smo u projektu *Siguran frend uvijek je trend!* pod mentorstvom autorice mnogih članaka i knjige na navedenu temu dr. sc. Nives Mikelić Preradović. Prema autorici društveno korisno učenje sadrži dva važna elementa: angažman unutar zajednice (usluga) i promišljanje o tom angažmanu (učenje).[[12]](#footnote-12) Stoga u projektima često sudjeluju studenti i nastavnici kako bi se stručno usavršavali. Prednosti ovih projekata za usavršavanje za studente su mnogostruke. Studenti koji sudjeluju u projektima, uz ostalo, uče o organizaciji i primjeni tehnologije te o poslovnoj suradnji.[[13]](#footnote-13) Provedena istraživanja pokazala su pozitivan utjecaj rada na projektima društveno korisnog učenja na stavove učenika povezanih s uspjehom i zadržavanjem u računalnoj znanosti. Autori smatraju da društveno korisno učenje može potaknuti samoučinkovitost studenata jer je potreban prilično veliki napor uložiti u provođenje projekta, a također i kritička samoprocjena rezultata projekta. Društveno korisno učenje omogućuje studentima stjecanje kompetencija i povećanje koristi drugima.[[14]](#footnote-14) “Većina se autora, sveučilišnih nastavnika i praktičara slaže da je svrha civilnog zalaganja studenata obrazovati ih kako bi sutra bili odgovorni i aktivni građani, angažirani u svim segmentima svakodnevnog života.”[[15]](#footnote-15) No, provedba projekta društveno korisnog učenja svakako nije jednostavna. Nužna je dobra komunikacija svih suradnika kao i zajednički cilj da bi projekt bio održiv. Stvaranje održivih programa za društvenu uslugu je izazov, pogotovo kada su davatelji usluga redovni studenti diplomskih studija. Zbog toga se svi projekti suočavaju s ograničenjima dostupnosti osoblja i datumima završetka projekta. Idealni program društveno korisnog učenja nastojat će nadvladati ta ograničenja prenoseći vještine i resurse lokalnim primateljima, osiguravajući samoodrživi program koji nastavlja ispunjavati lokalne potrebe još dugo nakon završetka aktivnosti organizatora projekta.[[16]](#footnote-16)

# **Rezultati projekta**

Rezultati projekta *Siguran frend uvijek je trend!* radi preglednosti prikazani su u tablici.

Tablica 2., Rezultati projekta

|  |  |
| --- | --- |
| **Očekivani rezultati** | **Indikatori** |
| **Projektni prijedlog** | Napisan projektni prijedlog iz kojeg su vidljivi podaci o nositelju projekta, partneru, ciljevima i korisnicima projekta, uz kraći opis potrebe za projektom. |
| **Ugovor o suradnji s partnerom**  | Potpisan dokument o suradnji između nositelja projekta i partnera. |
| **Raspored aktivnosti**  | Usklađen plan aktivnosti za pojedinog član projekta, kao i raspored aktivnosti tijekom izvedbe projekta. |
| **Promotivni materijal** | Objavljena najava projekta na web stranici škole u svrhu promocije projekta: <http://os-rapska-zg.skole.hr/nastava/predmeti/informatika>. |
| **Izrada materijala za vođenje evidencije o korisnicima** | Izrađene ankete predviđene za procjenu potrebe za radionicom, predznanja učenika te evaluaciju projekta od strane učenika i roditelja. Anketa 1;[Anketa 2](https://docs.google.com/forms/d/1Me0QG--clzNW6diRlwq14XeuWGWq8wNZmW-oWLpNA88/viewform?edit_requested=true). |
| **Završena radionica** | Dnevnik rada vođen tijekom održavanja radionice za svakog člana tima.Lista polaznika radionice. (Zbog zaštite privatnosti podataka polaznika, lista učenika nije u prilogu, ali dostupna je na uvid.) |
| **Priručnik učenika** | Priručnik koji su izradili učenici 5.a i 5.b (u prilogu). |
| **Priručnik za roditelje** | Izrađen je priručnik za roditelje u kojemu se navode savjeti i pravila odgovornog ponašanja na internetu za učenike i roditelje (u prilogu). |
| **Otvoreni nalozi na Gmail-u** | Google-disk zajednička web mapa kao pomoć u komunikaciji i organizaciji tima i zadataka. (Poveznica privatna, dostupna na uvid.) |
| **Završen nastavni plan** | Izrađen detaljni nastavni plan rada s opisom metodoloških aktivnosti za obje radionice s procjenom trajanja svake aktivnosti predviđene na radionici. Također, izrađen detaljni plan roditeljskog sastanka s predviđenim materijalima za potrebe sastanka. (Dostupno na uvid.) |
| **Pripremljene ankete za evaluaciju projekta** | Prikupljene ankete provedene među učenicima i roditeljima prije i nakon pohađanja radionice. Analiza rezultata dostupna u Prezi prezentaciji ([prezi.com/siguran-frend-uvijek-je-trend/](https://prezi.com/ilrh0jbajsc_/siguran-frend-uvijek-je-trend/) te u dnevnicima rada. |
| **Završni izvještaj** | Projektni izvještaj pod nazivom *Siguran frend uvijek je trend!* predstavlja cjelokupni projekt. Služi kao dokument koji opisuje projekt te prati planiranje, realizaciju i analizu projekta. |
| **Završna prezentacija** | [prezi.com/siguran-frend-uvijek-je-trend/](https://prezi.com/ilrh0jbajsc_/siguran-frend-uvijek-je-trend/) |
| **e-portfolio Google Sites** | Poveznica na izrađene stranice o projektu.<https://sites.google.com/site/siguranfrenduvijekjetrend/> |

# **Popis izvršenih aktivnosti**

Za uspješnu realizaciju projekta odrađene su tri faze. Prva faza podrazumijeva osmišljavanje projekta i organizaciju, druga faza odnosi se na provedbu radionica za djecu i roditeljskog sastanka, a treća, završna faza podrazumijeva pisanje završnog izvješća i prezentaciju projekta.

## 5.1. Prva faza projekta (F1) – organizacija projekta

**F1** – **aktivnosti:** Predviđene aktivnosti u prvoj fazi su razrada teme projekta s naglaskom na društvenu potrebu. Uz pregledavanje nastavnog plana i programa informatike za peti razred osnovne škole te utvrđivanjem potreba učenika, usklađivanjem njihove potrebe s našim predznanjem i kompetencijama te uspostava suradnje s partnerom, stvaranjem plana i programa projekta, pisanjem prijave projekta te pripremom za izvedbu projekta prva faza projekta je završena.

**F1.1 Planiranje projekta**

Nakon prijedloga projekta o provođenju edukacije o zaštiti na Internetu, studentice Semenski, Šarac i Konjevod prihvatile su prijedlog. S obzirom na to da kolege Čirko i Ćosić nisu bili članovi nijednog tima, a svidjela im se tema ovoga projekta, priključili su se naknadno, a članica Semenski zbog iskustva u studentskim i drugim projektima izabrana je za voditeljicu tima.

**F1.2 Dogovor s partnerskom organizacijom**

Dogovore s partnerskom organizacijom, OŠ Rapska, s učiteljicom Mirenom Maljković, vodila je voditeljica tima te je dogovor postignut u kratkom vremenskom razdoblju i pozitivnom ozračju.

**F1.3 Pisanje prijave projekta**

Na pisanju prijave projekta zajednički su radili svi članovi projektnog tima. U svrhu što jednostavnije daljnje komunikacije te jednostavnije razmjene sadržaja otvoren je zajednički inbox na Facebook-u te zajednička mapa na Google-disku u koje su bili uključeni svi članovi tima.

**F1.4 Promocija radionica**

Učiteljica Maljković informaciju o održavanju radionica podijelila je na mrežnim stranicama škole, a poticaj za sudjelovanje na radionicama učenici su dobili i upoznavanjem članova tima na sastanku održanom prije početka provođenja radionica. Uvodna anketa dostupna prije održavanja prve radionice, također je služila za procjenu potrebe za projektom.

**F1.5 Organizacija projektnih aktivnosti**

Organizacija projektnih aktivnosti najviše se odvijala usmenim putem: članovi su se sastajali koliko su mogli s obzirom na različite studentske i privatne obaveze. Sastanci su se uglavnom održavali na matičnom fakultetu. Dio komunikacije odvijao se preko zajedničke grupe na Facebook-u (u dogovoreno vrijeme). Također, projekt se dopunjavao dijeljenjem sadržaja u zajedničkoj mapi na Google-disku.

**F1.6 Izrada prezentacije**

Prilikom izrade prezentacije sudjelovali su svi članovi tima. Za prezentiranje sadržaja također su bili zaduženi svi članovi tima podjednako. Prezentacija je na kolegiju Društveno korisno učenje na Filozofskom fakultetu u Zagrebu.

**F1.7 Prikupljanje materijala**

Članovi tima su koristeći različitu literaturu iz područja informacijskih i komunikacijskih znanosti te internetskih izvora vezanih uz temu zaštite na internetu prikupili mnoge kvalitetne materijale koji su se kasnije koristili u provedbi projekta.

**Rezultati prve faze:**

1. Uspješan pismeni i usmeni dogovor s partnerom
2. Projektni prijedlog - prijava
3. Izrađen raspored aktivnosti te prikupljeni materijali za organizaciju radionica
4. Izrađena uvodna prezentacija projekta

## 5.2. Druga faza projekta (F2) – provođenje radionica

**F2 – aktivnosti:** Tijekomove faze svi članovi tima uključeni su u provođenje radionica za učenike 5. razreda te organizaciju roditeljskog sastanka. Za potrebe radionica izrađuje se detaljni nastavni plan s opisom metodoloških aktivnosti za obje radionice s procjenom trajanja svake aktivnosti predviđene na radionici te plan roditeljskog sastanka s uključenim predviđenim materijalima za potrebe sastanka. Na kraju, učenici i roditelji ispunjavaju anketu koja služi evaluaciji projekta.

**F2.1 Izrada nastavnog plana radionica**

U izradu detaljnog nastavnog plana za svaku radionicu uključeni su svi članovi tima ravnopravno. Prijedlozima alata dostupnih na Internetu, radionice su oplemenjene interaktivnim sadržajima. U izradi nastavnog plana sudjelovala je i učiteljica Maljković s preporukama o trajanju pojedine aktivnosti.

**F2.2 Vođenje dnevnika rada**

Svi članovi tima dužni su voditi dnevnik rada koji su izrađivali po završetku pojedine aktivnosti uz pomoć materijala i dokumenata o projektu dostupnih u zajedničkoj mapi na Google-disku.

**F2.3 Rad s učenicima i roditeljima**

U radu s učenicima također su sudjelovali svi članovi tima kako bi bio zadovoljen sekundarni cilj projekta - steći iskustva i praksu u radu u nastavi i s djecom te unaprijediti znanja i vještine članova tima u primjeni te korištenju različitih programa i alata za prenošenje vlastitog znanja učenicima. Rad s roditeljima poseban je izazov u kojemu je neophodno prethodno iskustvo po pitanju prezentacijskih i komunikacijskih vještina.

**F2.4 Izrada učeničkog priručnika**

Učenici su uz pomoć studenata izradili svoj priručnik\* o zaštiti na Internetu gdje su sami davali prijedloge za rješavanje slučajeva već doživljenog zlostavljanja ili zlouporabe podataka. Uz smjernice studenata, učenici su sami donijeli pravila sigurnog ponašanja na Internetu te ujedno napravili svojevrsnu evaluaciju usvojenog znanja.

*\*Priručnik se nalazi u privitku.*

**F2.5 Upute za roditelje**

Po završetku radionica održanih u OŠ Rapska, studenti su osmislili sadržaj koji će se prezentirati roditeljima na roditeljskom sastanku. Radi boljeg utjecaja održanog sastanka, izrađen je priručnik\* za roditelje u kojemu su navedeni savjeti i pravila sigurnog ponašanja na Internetu.

*\*Priručnik se nalazi u privitku.*

**F2.6 Izrada diploma**

Za sve učenike polaznike radionice izradile su se diplome\* koje su na kraju zadnje radionice podijeljene svakom učeniku. Diplome su imale za cilj naglasiti važnost održanih radionica te služiti kao motivacija i podsjetnik na sadržaj koji se prenosio.

**F2.7 Evaluacija**

Anketa provedena među učenicima na koncu samih radionica pokazala nam je da je tema itekako aktualna i zanimljiva učenicima: da su voljni učiti, da ih veseli interaktivna nastava te da su im održane radionice bile od koristi. Rezultati ankete provedene među roditeljima pokazale su da većina roditelja kontrolira aktivnosti djece na Internetu, ali ih je roditeljski sastanak potaknuo na razmišljanje i sam razgovor o sigurnosti na Internetu s djecom.

**Rezultati druge faze:**

1. Izrađeni nastavni planovi za radionice
2. Završene radionice i roditeljski sastanak
3. Diplome za učenike
4. Pripremljene i analizirane ankete za učenike i roditelje

## 5.3. Treća faza projekta (F3) – završni dokumenti

**F3 – aktivnosti:** Nakon održanih radionica za učenike i nakon održanog roditeljskog sastanka, članovi tima zajednički izrađuju završnu prezentaciju, e-portfolio projekta te završni izvještaj. U ovoj fazi projekta koriste se sva stečena iskustva i znanja kroz rad te se akademski oblikuju.

**F3.1 Analiza projekta**

Analiza rezultata održanih radionica dostupna je automatski na poveznici za ankete. Rezultati anketa pokazatelj su za potrebu i korisnost radionica te opći dojam o održanim radionicama i članovima tima. Anketu provedenu na roditeljskom sastanku analizirao je kolega Čirko.

**F3.2 Završni izvještaj**

Voditeljica projekta poziva na nadopunjavanje zajedničke mape materijalima o projektu kako bi svi članovi tima mogli zajednički pripremiti materijale i sadržaj za završni izvještaj o projektu. Članice tima sudjeluju ravnopravno u pisanju završnog izvještaja. Kolegica Ćosić kontrolira završnu verziju.

**F3.3 Izrada završne prezentacije**

Završnu prezentaciju izrađuju prema dogovoru i organizaciji u predavaonici na Filozofskom fakultetu članovi tima Ćosić, Čirko, Semenski i Šarac dok kolegica Konjevod na kraju kontrolira i donosi završnu verziju prezentacije.

**F3.4 Izrada e-portfolia**

Frano Čirko izradio je e-portfolio na Google Sites-u koji se nalazi na navedenom linku: <https://sites.google.com/site/siguranfrenduvijekjetrend/>. U e-portofoliu obuhvaćene su sve relevantne informacije o projektu: o studentima, projektu, te rezultatima projekta. Kolegice kontroliraju izrađen e-portofolio dajući svoje komentare te zajedno dogovaraju završnu verziju e-portofolia.

**Rezultati treće faze:**

 1) Završni izvještaj

 2) Završna prezentacija

 3) E-portfolio projekta

# **Zaključak**

Smatramo da je projekt društveno koristan jer smo uspostavili izravnu suradnju s nastavnicima, pedesetak učenika te dvadesetak njihovih roditelja. Neizravno smo utjecali na sve roditelje učenika Osnovne škole Rapska te buduće učenike. Projekt je koristio i učenicima, i učiteljici informatike, kao i nama, izvoditeljima projekta.

Kompetencije koje smo usvojili kao izravni rezultat sudjelovanja na projektu društveno korisnog učenja su izrada *Prezi* prezentacije, izrada *Kahoot* kviza, upravljanje i suradnja u projektnom timu te upravljanje vremenom. Kompetencije koje smo usavršili na projektu su tolerancija i rad u skupini, vještine rada s učenicima i njihovim roditeljima te procese suradnje dvije srodne institucije.

Projekt je povezan s našim studijem informacijskih znanosti jer smo znanja stečena na studiju imali priliku primijeniti. Projekt je izvrstan primjer kako se studenti mogu i trebaju angažirati u mnogim sličnim projektima važnim za društvo. Dugoročne promjene u društvu koje su rezultat ovog projekta su svijest učenika o odgovornom ponašanju na Internetu, te svijest njihovih roditelja o nadzoru aktivnosti djece na Internetu. Velika većina te djece će uskoro otvoriti svoje profile na društvenim mrežama. Na radionicama su naučili da ne smiju komunicirati s nepoznatim osobama, da ne objavljuju privatne podatke, da se obrate roditeljima i profesorima u slučaju nelagode ili straha pri korištenju društvenih mreža. Time smo zapravo i postigli zadani cilj – poučiti djecu o pravilima odgovornog korištenja Interneta i društvenih mreža te da oni sami nova saznanja dijele sa svojim prijateljima i roditeljima.

Zaključno, pozitivni komentari učenika i nastavnika Osnovne škole Rapska, kao i naše mentorice dr. sc. Nives Mikelić Preradović, izv. prof. vjetar su u leđa za nove projekte.

**Priručnik za zaštitu na Internetu učenika 5.  razreda OŠ Rapska izrađen u sklopu radionice „Siguran frend uvijek je trend!“**

*Što napraviti ukoliko dođe do napada?*

* ispričati se ako smo nekome nešto loše napravili
* ne provocirati druge, ponašati se pristojno, ne psovati
* odspavati; ohladiti se; ne pisati u ljutnji
* smiriti se, nazvati roditelje
* nikome ne uzvraćati ako su nama učinili nažao (ako nije ništa ozbiljno), nego pričekati da se situacija smiri;
* treba biti oprezan što pišemo o drugima; ne objavljivati tuđe stvari/slike
* zaštiti se - paziti kada i što objavljujemo na Internetu; drugi mogu to iskoristiti
* ne davati drugima šifre
* podesiti što objavljujemo javno, a što privatno

*S kime razgovarati?*

* s učiteljicom/učiteljem, pedagogom, sa starijom osobom, roditeljem

*Što ako sam žrtva?*

* zaštititi svoj profil, blokirati tu osobu
* izaći iz te grupe razgovora (npr. Whatsapp)
* ne odgovarati nasilniku
* odbiti zahtjev za praćenje/prijateljstvo
* ne postati i sam nasilnikom
* reći roditeljima
* sačuvati dokaze

*Kako zaštiti prijatelja?*

* potražiti pomoć zajedno
* reći policiji i roditeljima osobe koja je zlostavljana
* biti ljubazan prema prijatelju; posvetiti mu pažnju; utješiti ga
* savjetovati prijatelja, obratiti se nekome drugome, npr. starijoj osobi
* prijaviti nasilnika
* pomoći mu, razgovarati s njim
* doći do zlostavljača; reći mu da to ne radi
* ponašati se kao da ne znamo, pa reći na samo zlostavljaču da znamo za to što radi

**Pravila i savjeti za roditelje**

*Internet može pomoći Vašem djetetu u obrazovanju. Nudi mogućnost pristupa informacijama o kakvima su ljudi prije dvadesetak godina mogli samo sanjati. Međutim, velika sloboda i mnoštvo informacija nose sa sobom i veliku odgovornost. Ta odgovornost je Vaša!*

*Zato pomognite djetetu  da se sigurno i odgovorno ponaša na Internetu!*

11 osnovnih savjeta i pravila:

* Držite računalo u dnevnoj, a ne u dječjoj sobi; na taj ćete način imati puno bolju kontrolu nad aktivnostima svoga djeteta na računalu.
* Naučite dovoljno o računalima tako da djeci možete dati savjet te kako biste znali procijeniti što djeca na računalu rade.
* Povremeno zajednički posjećujte internetske stranice kako biste se upoznali sa sklonostima i navikama svojeg djeteta na Internetu te provjerili što vaše dijete na Internetu zapravo radi.
* Ohrabrujte dijete da vas pita o onome što ne zna te potičite razgovore o sadržajima na Internetu.
* Mlađa djeca ne bi trebala posjećivati chat sobe, forume, Facebook i slična mjesta bez nadzora roditelja.
* Uspostavite pravila vezana za ponašanje na Internetu, zapišite ih i napravite dogovor sa svojim djetetom.
* Savjetujte dijete da se nikad i ni pod kojim uvjetima ne sastaje s osobama koje upozna preko Interneta, osim u vašoj pratnji.
* Saznajte lozinke korisničkih računa kojima se služi vaše dijete (e-pošta, Facebook, Youtube, blog i sl.).
* Savjetujte djecu da na Internetu ne smiju ostavljati osobne informacije poput adrese, broja mobitela, punog imena i prezimena te sličnih osobnih informacija.
* Povremeno upišite ime svoga djeteta u Googleovu tražilicu da vidite pojavljuje li se i na kakvim stranicama.
* Upoznajte se s online prijateljima svojeg djeteta i pričajte s drugim roditeljima kako biste saznali koje stranice posjećuju njihova djeca.

# Popis literature

1. Batarelo Kokić, I.; Kisovar-Ivanda, T. Utjecaj informacijsko-komunikacijske tehnologije na obrazovanje odraslih osoba s invaliditetom. // Školski vjesnik. 64, 4 (2014), 501-514.
2. Bowen, Lauren Marshall, et al. Community engagement in a graduate-level community literacy course. // *Community Literacy Journal* 9,1 (2014): 18-38.
3. Ćulum, .; Ledić, J. Učenje zalaganjem u zajednici - integracija visokoškolske nastave i zajednice u procesu obrazovanja društveno odgovornih i aktivnih građana. Rev. soc. polit 17, 1(2010) str. 71-88.
4. Kite, Stacey L., Robert K. Gable, and Lawrence P. Filippelli. Cyber threats: a study of what middle and high school student know about threatening behaviours and internet safety. International Journal of Social Media and Interactive Learning Environments. 1,3 (2013): 240-254.
5. Lukša, Ž.; Vuk, S.; Pongrac, N.; Bendelja, D. Tehnologija u nastavi prirode i društva u osnovnoj školi. Tehnologija u nastavi prirode i društva u osnovnoj školi. EdBi. 1 (2014), 27-35.
6. Matijević, M. Učitelji, Internet i nastavne strategije; Nastavnik – čimbenik kvalitete u odgoju i obrazovanju. Filozofski fakultet u Rijeci, 1999. Str. 676-683.
7. Mikelić Preradović, Nives. Service-Learning // Encyclopedia of Educational Philosophy and Theory / Peters, Michael (ur.). Springer Singapore: Springer, 2015. Str. 1-6.
8. Mikelić Preradović, Nives; Lauc, Tomislava; Boras, Damir. Service e-Learning in Elementary School: Opportunities for Learning, Teaching and Communicating in Social Space. // International journal of education and information technologies. 6 (2012); 327-335.
9. Mikelić Preradović, Nives. Učenjem do društva znanja: Teorija i praksa društveno korisnog učenja. Zagreb: Zavod za informacijske studije Odsjeka za informacijske znanosti Filozofskog fakulteta Sveučilišta u Zagrebu, 2009.
10. Nilan, P., Burgess, H., Hobbs, M., Threadgold, S., & Alexander, W. Youth, social media, and cyberbullying among Australian youth: “Sick friends”. // Social Media + Society*.* 1, 2 (2015): 1-10.
11. Nastavni plan i program za osnovnu školu. Republika Hrvatska. Ministarstvo znanosti, obrazovanja i športa. [public.mzos.hr](https://www.google.hr/url?sa=t&rct=j&q=&esrc=s&source=web&cd=1&ved=0ahUKEwjUs4eRqvTRAhXH1hQKHaDpBYIQFggZMAA&url=http%3A%2F%2Fpublic.mzos.hr%2Ffgs.axd%3Fid%3D14181&usg=AFQjCNHMLjY8tYJIv5rm62zBoouGKPe-QA&sig2=X5PnRnezzO7135NUy3tn-A) (14.11.2016.).
12. Payton, Jamie, et al. The effects of integrating service learning into computer science: an inter-institutional longitudinal study. // Computer Science Education. 25, 3 (2015): 311-324.
13. Pitton, Debra Eckerman. "Bullying: A middle school service-learning project." *Action in Teacher Education* 28.3 (2006): 29-41.
14. Perkins, Gerra W., and Mary Lynn Williamson. "A service learning approach to cyberbullying prevention." *Ideas and research you can use: VISTAS* (2010).
15. Snakenborg, John, Richard Van Acker, and Robert A. Gable. Cyberbullying: Prevention and intervention to protect our children and youth. // Preventing School Failure: Alternative Education for Children and Youth. 55,2 (2011): 88-95.

**Ćosić, Nikolina; Čirko, Frano; Konjevod, Mihaela; Semenski, Sara; Šarac, Aleksandra**

# **Projekt društveno korisnog učenja: *Siguran frend uvijek je trend!***

# **Sažetak**

Studenti Odsjeka za informacijske znanosti s Filozofskog fakulteta u Zagrebu Nikolina Ćosić, Frano Čirko, Mihaela Konjevod, Sara Semenski i Aleksandra Šarac, u zimskom semestru ak. god. 2016./2017. održali su niz edukativnih radionica u sklopu Projekta društveno korisnog učenja: *Siguran frend uvijek je trend!* s 5. razredima OŠ Rapska. Projekt je bio osmišljen i realiziran pod mentorstvom dr. sc. Nives Mikelić Preradović, izv. prof. Teme radionica bile su sigurno i odgovorno predstavljanje na Internetu te zaštita od nasilja na Internetu. Projekt je obuhvatio radionice s učenicima petih razreda održane te predavanje za roditelje na temu o zaštiti djece na Internetu. Rad na projektu zahtijevao je razradu ideje, pripremu materijala, suradnju s Osnovnom školom Rapska, planiranje, izradu prezentacija i kvizova, uručaka za roditelje, provođenje radionica te naposljetku evaluaciju rezultata i pisanje izvještaja.

Tijekom izrade projekta, svi članovi tima podjednako su sudjelovali u svim fazama projekta zbog iznimne zainteresiranosti za rad s učenicima i primjenu stečenih znanja i vještina.

**Ključne riječi:**

društveno korisno učenje, sigurnost na internetu, društvene mreže, sprečavanje nasilja na internetu, osnovna škola

**Ćosić, Nikolina; Čirko, Frano; Konjevod, Mihaela; Semenski, Sara; Šarac, Aleksandra**

**Project in service learning: *A safe friend is always in trend!***

# **Summary**

During the winter semester of the 2016/2017 academic year, Nikolina Ćosić, Frano Čirko, Mihaela Konjevod, Sara Semenski and Aleksandra Šarac as students at the Department of Information and Communication Sciences, Faculty of Humanities and Social Sciences, University of Zagreb, conducted a series of workshops as part of a project of socially beneficial learning: *A safe friend is always in trend!* The project was earmarked for pupils in 5th grade at the Rapska Elementary School. The project was designed and implemented under the supervision of associate professor Nives Mikelić Preradović, Ph.D. Workshop topics included safe and responsible representation on the Internet and protection from cyber-bullying on the Internet. The project included workshops with pupils and lectures for parents on the topic of protecting children on the Internet. Work on the project required developing ideas, preparing material, collaborating with the school, designing and planning presentations and quizzes, material for parents, conducting workshops and finally evaluating the results and report writing.

All team members were equally involved in all phases of developing the project due to their exceptional interest in working with children and in applying their acquired knowledge and skills.

**Key words:**

service learning, Internet safety, social networks, preventing cyber-bullying, primary school

1. Nastavni plan i program za osnovnu školu. Republika Hrvatska. Ministarstvo znanosti, obrazovanja i športa. [public.mzos.hr](https://www.google.hr/url?sa=t&rct=j&q=&esrc=s&source=web&cd=1&ved=0ahUKEwjUs4eRqvTRAhXH1hQKHaDpBYIQFggZMAA&url=http%3A%2F%2Fpublic.mzos.hr%2Ffgs.axd%3Fid%3D14181&usg=AFQjCNHMLjY8tYJIv5rm62zBoouGKPe-QA&sig2=X5PnRnezzO7135NUy3tn-A) (14.11.2016.). [↑](#footnote-ref-1)
2. Usp. Matijević, M. Učitelji, Internet i nastavne strategije; Nastavnik – čimbenik kvalitete u odgoju i obrazovanju. Filozofski fakultet u Rijeci, 1999. Str. 676-683. [↑](#footnote-ref-2)
3. Lukša, Ž.; Vuk, S.; Pongrac, N.; Bendelja, D. Tehnologija u nastavi prirode i društva u osnovnoj školi. Tehnologija u nastavi prirode i društva u osnovnoj školi. EdBi. 1 (2014), 29. [↑](#footnote-ref-3)
4. Batarelo Kokić, I.; Kisovar-Ivanda, T. Utjecaj informacijsko-komunikacijske tehnologije na obrazovanje odraslih osoba s invaliditetom. Školski vjesnik. 64, 4 (2014), str. 507. [↑](#footnote-ref-4)
5. Usp. Nilan, P., Burgess, H., Hobbs, M., Threadgold, S., & Alexander, W. Youth, social media, and cyberbullying among Australian youth: “Sick friends”. // Social Media + Society. 1, 2 (2015): 1-10. [↑](#footnote-ref-5)
6. Usp. Snakenborg, John, Richard Van Acker, and Robert A. Gable. Cyberbullying: Prevention and intervention to protect our children and youth. // Preventing School Failure: Alternative Education for Children and Youth. 55,2 (2011): 89. [↑](#footnote-ref-6)
7. Usp. Perkins, Gerra W., and Mary Lynn Williamson. A service learning approach to cyberbullying prevention. // Ideas and research you can use*: VISTAS* (2010): 1. [↑](#footnote-ref-7)
8. Usp. Snakenborg, John, Richard Van Acker, and Robert A. Gable. Cyberbullying: Prevention and intervention to protect our children and youth. // Preventing School Failure: Alternative Education for Children and Youth. 55,2 (2011): 94. [↑](#footnote-ref-8)
9. Usp. Pitton, Debra Eckerman. Bullying: A middle school service-learning project. // Action in Teacher Education. 28,3 (2006): 36. [↑](#footnote-ref-9)
10. Kite, Stacey L., Robert K. Gable, and Lawrence P. Filippelli. Cyber threats: a study of what middle and high school student know about threatening behaviours and internet safety. International Journal of Social Media and Interactive Learning Environments. 1,3 (2013): 240. [↑](#footnote-ref-10)
11. Mikelić Preradović, Nives. Učenjem do društva znanja: Teorija i praksa društveno korisnog učenja .

Zagreb: Zavod za informacijske studije Odsjeka za informacijske znanosti Filozofskog fakulteta Sveučilišta u Zagrebu, 2009. [↑](#footnote-ref-11)
12. Usp. Mikelić Preradović, Nives. Service-Learning // Encyclopedia of Educational Philosophy and Theory / Peters, Michael (ur.). Springer Singapore: Springer, 2015. Str. 1. [↑](#footnote-ref-12)
13. Usp. Mikelić Preradović, Nives; Lauc, Tomislava; Boras, Damir. Service e-Learning in Elementary School: Opportunities for Learning, Teaching and Communicating in Social Space. // International journal of education and information technologies. 4, 6 (2012); 328. [↑](#footnote-ref-13)
14. Payton, Jamie, et al. The effects of integrating service learning into computer science: an inter-institutional longitudinal study. // Computer Science Education*.* 25, 3 (2015): 321. [↑](#footnote-ref-14)
15. Ćulum, Bojana; Ledić, Jasminka. Učenje zalaganjem u zajednici - integracija visokoškolske nastave i zajednice u procesu obrazovanja društveno odgovornih i aktivnih građana. Rev. soc. polit 17, 1(2010) str. 72. [↑](#footnote-ref-15)
16. Bowen, Lauren Marshall, et al. Community engagement in a graduate-level community literacy course. Community Literacy Journal. 9,1 (2014): 18-38. [↑](#footnote-ref-16)